קייט מקינון

ביוגרפיה

קייט מקינון נולדה בשם קת'רין מקינון ברת'ולד (Kathryn McKinnon Berthold). היא נולדה וגדלה בסי קליף, ניו יורק . היא בתם של לורה קמפבל, מחנכת הורים, ומייקל תומאס ברת'ולד, אדריכל. יש לה אחות צעירה, אמילי. אביה נפטר כאשר הייתה בת 18.
כילדה, מקינון ניגנה בפסנתר, צ'לו וגיטרה. היא סיימה את בית הספר התיכון "נורת' שור" בניו יורק  ב-2002, ואת אוניברסיטת קולומביה ב-2006 עם תואר בתיאטרון, שם הקימה להקה קומית בשם "Tea Party", שהתמקדה בקומדיית אלתורים מוזיקלית. היא הייתה גם חברה ב-"Prangstgrüp", להקה קומית של סטודנטים שיצרה והקליטה מתיחות בקולג'.
מקינון היא לסבית. יש לה חתול מחמד בשם "נינו פוסיטאנו", שהיא מתייחסת אליו בהומור כבנה.

קריירה

בשנת 2007, הצטרפה מקינון לצוות השחקנים המקורי של התוכנית "The Big Gay Sketch Show"  בערוץ הטלוויזיה לוגו, שם הייתה חברה בצוות במשך כל שלוש העונות.
מאז 2008, היא ביצעה באופן קבוע מערכונים קומיים בשידור חי בתיאטרון "Upright Citizens Brigade"  בעיר ניו יורק. היא עבדה גם כשחקנית מדבבת, ועשתה את קולותיהן של דמויות בסדרות כגון ".The Venture Bros"‏ ,‏ "Robotomy"  ו-"Ugly Americans" . ב-2009 זכתה מקינון בפרס "NewNowNext"  עבור הקומיקאי העולה הטוב ביותר. ב-2010 הייתה מועמדת עבור פרס "הקומיקאי המתגלה" . בשנת 2016 כיכבה בסרט מכסחות השדים לצדן של מליסה מקארתי ושחקניות "סאטרדיי נייט לייב" קריסטן ויג ולזלי ג'ונס. באותה שנה שיחקה בסרט "מסיבת השנה" (Office Christmas Party) לצד ג'ניפר אניסטון וג'ייסון בייטמן. בשנת 2017 שיחקה בקומדיה השחורה "לילה קשוח" לצד סקרלט ג'והנסון וזואי קרביץ.

סאטרדיי נייט לייב

מקינון ערכה את הופעת הבכורה שלה בסאטרדיי נייט לייב ב-7 באפריל 2012. היא הלסבית המוצהרת הראשונה והגיי השלישי בצוות השחקנים של התוכנית (אחרי טרי סוויני (Terry Sweeney) ודניטרה ואנס (Danitra Vance), שנטייתה המינית לא פורסמה אלא רק לאחר מותה). היא קודמה למעמד קבוע (רפרטוארי) בעונה 39 .
ב-2013 הייתה מקינון מועמדת לפרס אנטרטיינמנט ויקלי לשחקנית המשנה הטובה ביותר בקומדיה. ב-2014 זכתה מקינון בפרס הקומדיה האמריקאית (American Comedy Awards) עבור שחקנית המשנה הטובה ביותר בטלוויזיה עבור עבודתה בסאטרדיי נייט לייב. ב-2014 הייתה מועמדת לפרס אמי "לשחקנית המשנה הבולטת בסדרה קומית", כמו גם "למוזיקה ומילים מקוריות", יחד עם ארבעה מעמיתיה בתוכנית, על השיר "Do It On My) Twin Bed)". ב-2015 הייתה מועמדת לפרס אמי לשחקנית המשנה הבולטת בסדרה קומית בפעם השנייה. ב-2016 זכתה לבסוף בפרס, לאחר שנים רבות מאז זכה בו שחקן של סאטרדיי נייט לייב.
היא החלה להופיע בתוכנית כהילרי קלינטון, בתקופת הבחירות לנשיאות ארצות הברית 2016. קלינטון האמיתית הופיעה לצדה במערכון בתוכנית הבכורה של עונה 41. מקינון אמרה על קלינטון שהיא "באופן חד משמעי רוצה שהיא תנצח" בבחירות 2016. בשבת שלאחר הבחירות היא ביצעה את תפקיד הילרי קלינטון בפתיחת התוכנית עם ביצוע סולו של השיר הללויה של לאונרד כהן, שהודעה על מותו פורסמה רק יומיים לפני כן. בשנת 2016 מקינון זכתה גם בפרס השחקנית הטובה ביותר בסדרה קומית עבור סאטרדיי נייט לייב בפרסי הקולנוע והטלוויזיה של בחירת המבקרים.
באוקטובר 2017, בפרק אותו הנחתה גל גדות, המגלמת את וונדר וומן, נישקה השחקנית הישראלית את מקינון במשך שניות ארוכות במהלך מערכון המתרחש על האי ממנו הגיעה גיבורת העל.

עבודות אחרות

מלבד סאטרדיי נייט לייב, היא גם יצרה ומככבת בסדרת הרשת "Notary Publix" עם אחותה אמילי לין (Emily Lynne). בנוסף לאיידי בראיינט, המככבת בסדרה, כוכבי סאטרדיי נייט לייב בקי בנט , ג'יי פארואה  וכותבת התוכנית פולה פל , כולם כיכבו בתפקידי אורח בעונה הראשונה בת ששת הפרקים של הסדרה.
ב-2015 היא הופיעה במספר פרסומות לפורד פוקוס.
ב-2016 היא הנחתה במשותף את פרס אינדפנדנט ספיריט ה-31 עם קומייל ננג'יאני .
היא הופיעה כשחקנית מדבבת בסדרות כגון משפחת סימפסון ואיש משפחה, ובסרטים כמו מוצאים את דורי (כאשתו הדגה של סטן), אנגרי בירדס - הסרט (כסטלה / אווה, אם יום ההולדת) ופרדיננד (כלופה, העיזה הזקנה).
בפברואר 2017 פורסם שתדבב את דמותה של "גברת פריזל" בהפקה המחודשת של סדרת האנימציה משנות ה-90, "אוטובוס הקסמים".